Når de danske betjente går på arbejde, skal de lægge ører og krop til flere trusler og mere vold end tidligere. Det viser tal fra politiet.

De seneste fem år er antallet af sigtelser for vold eller trusler om vold mod polititjenestemænd steget med 30 procent. Det viser tal fra politiets statistikbank. Og selvom politiet er uddannet til at løse konflikter og voldsomme borgere, mener politiinspektør og beredskabschef i Sydsjællands og Lolland-Falsters politi, Steen Nørskov ikke, at man skal have en større tolerance, blot fordi man bærer en lyseblå uniform.

- Generelt vil jeg sige, at vi ikke vil finde os i det. Vi skal selvfølgelig være professionelle og håndtere dem, vi har fat i, men vi skal ikke finde os i at blive truet ”lidt”. Jeg siger ikke, at vi skal køre nultolerance over for borgerne, vi er jo uddannet til at løse konflikter hver dag uden problemer, men når personen, vi står overfor, ikke vil indordne sig og udøver vold og trusler, så skal de vide, at det har en konsekvens, siger han.

Jeg håber, jeg får lov til at sparke dig i halsen, så du dør! Anholdt person

I onsdagens program af Station 2 Politirapporten kan man både se og høre, hvad det er, politiet kan blive udsat for. Her bliver en ung mand anholdt, da han ikke vil falde til ro efter et slagsmål i Slagelses natteliv.

Den unge mand kommer med adskillige trusler mod betjentene. Foto: TV 2

Anholdelsen udløser en vrede hos den unge mand, som blandt andet kalder politimanden ”din fede lort”, ”en fucking idiot” og tilføjer: ”jeg håber, jeg får lov til at sparke dig i halsen, så du dør!”

Se episoden i videoen i toppen af artiklen.

Helt uacceptabelt

Også hos Rigspolitiet tager man stærk afstand fra vold og trusler, og her har man i den forbindelse udarbejdet en fælles politik for hele det danske politi. Den skal være med til at forebygge chikane mod medarbejderne og deres familier og samtidig sikre den optimale hjælp til de, der alligevel bliver ramt. Også psykologiske debriefings er blevet en del af politiets hjælpemidler i den slags situationer.

- Det er helt uacceptabelt, at politifolk skal opleve vold og chikane, hvad enten det er i fritiden, eller mens de passer deres arbejde. Derfor er det et område, vi har et klart fokus på. Det kan være vanskeligt for os at forhindre, men vi kan sørge for, at der bliver reageret konsekvent, når det sker, og at vi tager os af de medarbejdere, det går ud over, siger Rigspolitiets HR-chef, Anne Erlandsen.

Store konsekvenser

For de betjente, der bliver udsat for trusler om vold eller fysisk vold, kan det få store konsekvenser efterfølgende.

- Der kan være nogen, som i høj grad bliver påvirket og psykisk belastet af det. Andre kommer ud på den anden side uden mén. Men i yderste konsekvens kan der jo være nogen, der forlader jobbet. Vi har set eksempler på, at der er nogle, hvor den psykiske påvirkning bliver så stor, at de ikke kan fortsætte som betjent, siger Steen Nørskov.

Vi skal ikke finde os i at blive truet ”lidt”. Steen Nørskov, Sydsjællands og Lolland-Falsters politi

I årets tre første måneder har der været 179 sigtelser af vold eller trusler om vold mod politiet.

Se Station 2 Politirapporten onsdag aften kl. 21.25.